**ΔΟΜΗ ΠΑΡΑΓΡΑΦΟΥ**

**Α. θεματική περίοδος:** στην αρχή παρουσιάζεται συνοπτικά και συγκεκριμένα η κύρια ιδέα της παραγράφου. Αυτή είναι η θεματική περίοδος, που αμέσως ξεκαθαρίζει το «σκοπό» και το «θέμα» της παραγράφου.

**Β. Λεπτομέρειες-Σχόλια:** οι ειδικές λεπτομέρειες διασαφηνίζουν, αναπτύσσουν, υποστηρίζουν, τεκμηριώνουν τη θεματική περίοδο.

**Γ. Κατακλείδα:** η πρόταση - κατακλείδα, αν και δεν είναι πάντοτε απαραίτητη, ολοκληρώνει την παράγραφο. Είναι ένα τελικό συμπέρασμα πάνω στην κύρια ιδέα της παραγράφου, ένα τελευταίο σχόλιο του γράφοντος, που "κλείνει" ομαλά την περίοδο.

#### ΤΡΟΠΟΙ / ΜΕΘΟΔΟΙ ΑΝΑΠΤΥΞΗΣ ΤΗΣ ΠΑΡΑΓΡΑΦΟΥ

|  |
| --- |
| 1. **ΜΕ ΟΡΙΣΜΟ**: |
| Η θεματική περίοδος υποβάλλει στον αναγνώστη το ερώτημα «Τι είναι;» ή «Τι εννοεί μ’ αυτό;», οπότε χρειάζονται όλα εκείνα τα στοιχεία που καθιστούν σαφή τη μορφή και το περιεχόμενο της οριζόμενης έννοιας. Ο αναλυτικός περιγραφικός ορισμός χρειάζεται ερμηνεία εννοιών με ΔΙΕΥΚΡΙΝΙΣΗ, ΔΙΑΔΟΧΙΚΟΥΣ ΠΕΡΙΟΡΙΣΜΟΥΣ, ΕΤΥΜΟΛΟΓΙΑ, ΕΠΕΞΗΓΗΣΗ ... ***Σημάδια αναγνώρισης*** είναι οι λέξεις: *ορισμός* (σε όλες τις πτώσεις ενικού και πληθυ­ντικού), το ρήμα *ορίζω* (σε όλες τις εγκλίσεις, χρόνους, πρόσωπα, αριθμούς, φωνές), το ρήμα είναι, μέσα σε γλωσσικό περιβάλλον που ταιριάζει σε ορισμό, τα ρήματα *εννοώ* και *σημαίνω,* κυρίως στις φράσεις *με τον όρο* ... *εννοούμε, ο όρος (η λέξη)*... *σημαίνει* ή *θα πει.* Ο ορισμός μπορεί να δίνεται και επεξηγηματικά: Το επίθετο, *δηλαδή* η κλιτή λέξη... . |

**Παράδειγμα**: *«Οικογένεια είναι η ένωση και η συμβίωση δυο ανθρώπων διαφορετικού φύλου, που διαβιούν υπό κοινή στέγη και έχουν συναποδεχθεί ότι θα αντιμετωπίζουν από κοινού τα προβλήματα. Αντικειμενικός σκοπός όμως της οικογένειας είναι η τεκνοποίηση και η διαπαιδαγώγηση του νέου ανθρώπου. Από αυτήν τη λειτουργία της η οικογένεια καθίσταται καίριος θεσμός, αφού μέσω αυτής διαιωνίζεται η κοινωνία τόσο βιολογικά όσο και ηθικά, πολιτισμικά. Έτσι, η οικογένεια έχει συναισθηματικό, αναπαραγωγικό, κοινωνικοποιητικό σκοπό. Είναι, με άλλα λόγια, ένας θεσμός-κύτταρο και θεμέλιο της κοινωνίας».*

|  |
| --- |
| 1. **ΜΕ ΔΙΑΙΡΕΣΗ:** |
| Η θεματική περίοδος αποκαλύπτει τα στοιχεία (είδη-μορφές) από τα οποία αποτελείται ένα αντικείμενο ή μια ιδέα. ***Σημάδια αναγνώρισης*** είναι οι λέξεις: *διαιρούμε, χωρίζουμε, διακρίνουμε, είδη, μορ­φές, μέρη, κλάδοι, τομείς.* |

**Παράδειγμα:***«Στην έκθεση της Διεθνούς Επιτροπής της UNESCO για την εκπαίδευση στον 21ο αιώνα τονίζεται ότι η δια βίου εκπαίδευση πρέπει να στηρίζεται στους παρακάτω τέσσερις πυλώνες, που αποτελούν διαφορετικά είδη μάθησης: 1.* Μαθαίνω πώς να αποκτώ τη γνώση*, συνδυάζοντας ικανοποιητικά μια ευρύτατη γενική παιδεία με τη δυνατότητα εμβάθυνσης σε ορισμένα θέματα. 2.* Μαθαίνω να ενεργώ *με τέτοιον τρόπο, ώστε να αποκτώ όχι μόνο επαγγελματική κατάρτιση αλλά και γενικότερα τη δυνατότητα να αντιμετωπίζω διάφορες καταστάσεις και να εργάζομαι αρμονικά σε ομάδες. 3.* Μαθαίνω να συμβιώνω*, κατανοώντας τους άλλους και έχοντας επίγνωση των κοινωνικών αλληλεξαρτήσεων –συμβάλλοντας στην πραγματοποίηση κοινών δράσεων και στη διευθέτηση των συγκρούσεων-, με σεβασμό στις αξίες του πλουραλισμού, της αμοιβαίας κατανόησης και ειρήνης. 4*. Μαθαίνω να ζω με τέτοιον τρόπο, ώστε να αναπτύσσω την προσωπικότητά μου *και να μπορώ να ενεργώ με μεγαλύτερη αυτονομία και περισσότερη κρίση και προσωπική υπευθυνότητα(...)».(από το κείμενο των Απολυτήριων Εξετάσεων της Γ΄ Λυκείου του 2000)*

|  |
| --- |
| 1. **ΜΕ ΠΑΡΑΔΕΙΓΜΑΤΑ:** |
| Αν η θεματική περίοδος χρειάζεται διευκρίνιση, τότε η παράγραφος μπορεί να αναπτυχθεί με παραδείγματα ή με επεξηγήσεις. ***Σημάδια αναγνώρισης*** είναι οι λέξεις και φράσεις: *παράδειγμα, για παράδειγμα, πα­ραδείγματος χάρη, λόγου χάρη, ας πούμε.* |

**Παράδειγμα:**«Η πληρότητα της πληροφόρησης είναι μια από τις μορφές της ακρίβειάς της. Μπορεί κανείς να δημιουργήσει μια ψεύτικη είδηση με την ίδια ευκολία, είτε ακρωτηριάζοντας την αφήγηση ενός γεγονότος είτε κατασκευάζοντάς το από την αρχή ως το τέλος. Το καλύτερο παράδειγμα για τη σημασία που έχει η πληρότητα μιας είδησης είναι το τηλεγράφημα του Εμς. Πρόκειται για το τηλεγράφημα που έστειλε από το Εμς, το 1870, ο βασιλιάς της Πρωσσίας Γουλιέλμος ο Α΄ στον υπουργό εξωτερικών της χώρας, Βίσμαρκ, για να τον κατατοπίσει σχετικά με τις συζητήσεις που είχε με το Γάλλο πρεσβευτή Μπενεντέτι. Ο Βίσμαρκ δημοσίευσε το τηλεγράφημα, αφού όμως το ανέπτυξε και το αλλοίωσε, ώστε να έχει έναν προσβλητικό τόνο για τη Γαλλία. Λέγεται ότι το τηλεγράφημα αυτό υπήρξε η αφορμή, για να κηρύξει η Γαλλία τον πόλεμο εναντίον της Πρωσσίας. Ο γαλλοπρωσσικός πόλεμος του 1870-71 θα είχε ίσως βρει μια άλλη αφορμή, για να ξεσπάσει, και ίσως να κατέληγε πάλι στην πρωσσική νίκη. Με τις συνθήκες όμως που διαδραματίστηκε το κεφαλαιώδες αυτό γεγονός της σύγχρονης ευρωπαϊκής ιστορίας δεν είναι απίθανο να το προκάλεσε μια ελλιπής και πλαστογραφημένη πληροφόρηση».

|  |
| --- |
| 1. **ΜΕ ΑΙΤΙΟΛΟΓΗΣΗ:** |
| Αν η θεματική περίοδος μας παρακινεί να ρωτήσουμε το «Γιατί»; ***Σημάδια αναγνώρισης*** είναι οι λέξεις και οι φράσεις που δηλώνουν αιτία: *επειδή, διό­τι, γιατί,* αφού, καθώς, *που, εφόσον, η αιτία, ο λόγος, η εξήγηση είναι, γι’ αυτό το λό­γο, κατ' αυτόν τον τρόπο, έτσι, αυτό οφείλεται, εξηγείται, αιτιολογείται, αποδεικνύεται,* οι *αιτιολογικές και τροπικές μετοχές, οι εμπρόθετοι και πτωτικοί προσδιορισμοί της αι­τίας και του τρόπου.* |

**Παράδειγμα:***«Ο σημερινός σύζυγος και πατέρας δε θέλει να σκεφτεί τον εαυτό του σε ίση θέση με τη γυναίκα του και να συνεργαστεί μαζί της για τα κοινά προβλήματα του σπιτιού τους. Αυτό συμβαίνει γιατί πριν λίγα χρόνια ο τωρινός σύζυγος και πατέρας έζησε σαν παιδί, μέσα σε μια λειτουργική αυστηρότητα του οικογενειακού του περιβάλλοντος, η οποία τον είχε καταπιέσει και ακόμα του είχε κάνει βίωμα ζωής, πως ο άντρας είχε την πρωτοκαθεδρία, είναι νοικοκύρης, ενώ η γυναίκα είναι η νοικοκυρά και το κοινωνικά ετερόνομο άτομο. Δεν τολμούσε ν’ αντιμιλήσει στο γονιό, που ήταν η εξουσία. Ο διάλογος ήταν ανύπαρκτος, αφού ο νοικοκύρης αποφάσιζε για την τύχη των μελών της μονοκρατορικής οικογενειακής επικράτειας».*

|  |
| --- |
| 1. **ΜΕ ΣΧΕΣΗ ΑΙΤΙΟΥ-ΑΠΟΤΕΛΕΣΜΑΤΟΣ:** |
| Στη θεματική περίοδο διατυπώνεται η αιτία που οδηγεί σε ένα αποτέλεσμα. ;». ***Σημάδια αναγνώρισης:*** Εκτός από τις *λέξεις και φράσεις με αιτιολογική σημασία,* που επισημάναμε ως αναγνωριστικά σημάδια της παραγράφου με αιτιολόγηση, υπάρ­χουν λέξεις και φράσεις που δηλώνουν αποτέλεσμα: ώστε, *για να, να, (με) αποτέλεσμα, λοιπόν, άρα, επομένως, συνεπώς, κατά συνέπεια, έτσι.* |

**Παράδειγμα:***«Το τραγικό είναι ότι η, τόσο αναγκαία, εξειδίκευση οδηγεί τον άνθρωπο στην πνευματική μονομέρεια. Ο επίδοξος επιστήμονας αρχίζει να ασχολείται με ένα μόνο κομμάτι της γνώσης που έχει κατακτήσει η ανθρώπινη σκέψη. Γίνεται βέβαια, τέλειος σ’ αυτό. Όμως χάνει την ολότητα, δεν έχει τη δυνατότητα να μυηθεί και να γοητευτεί από τις άλλες γνώσεις που θα τον καθιστούσαν άνθρωπο με ευρύτητα πνεύματος. Σιγά-σιγά διαπιστώνει ότι γνωρίζει μόνο τον τομέα της επαγγελματικής απασχόλησής του. Γίνεται ένας πνευματικά μονόπλευρος, μονοδιάστατος άνθρωπος».*

|  |
| --- |
| 1. **ΜΕ ΣΥΓΚΡΙΣΗ ΚΑΙ ΑΝΤΙΘΕΣΗ:**   Η θεματική περίοδος μας παρακινεί να επισημάνουμε τις ομοιότητες και τις διαφορές ανάμεσα σε πρόσωπα, πράγματα και ιδέες. ***Σημάδια αναγνώρισης*** είναι οι λέξεις και οι φράσεις που δηλώνουν αντίθεση: *Αντίθε­τα, απεναντίας, εντούτοις,* αλλά, ωστόσο, *όμως, παρόλο που, διαφέρω, διαφορά, αντι­θέτω, αντίθεση, συγκρίνω, σύγκριση, από την άλλη πλευρά, οι αντιθετικοί και παραχω­ρητικοί σύνδεσμοι (αν και, ενώ, μολονότι, και που, και ας, και αν, και να) και οι αντώνυ­μες λέξεις.* |

**Παράδειγμα:**«Ένα χάσμα χωρίζει το Σωκράτη από τους σοφιστές. Ο Σωκράτης ζήτησε τη μία και καθολική έννοια, τη μία και καθολική αλήθεια, ενώ οι σοφιστές υποστήριζαν τις πολλές γνώμες για το ίδιο πράγμα. Επίσης και στον τρόπο της ζωής υπάρχει ριζική αντίθεση μεταξύ σοφιστών και Σωκράτους. Οι σοφιστές ήταν έμποροι γνώσεων, ενώ ο Σωκράτης υπήρξε ένας άμισθος δάσκαλος και ερευνητής της αλήθειας. Το μόνο κοινό μεταξύ των σοφιστών και του Σωκράτη ήταν ότι αυτός και εκείνοι διαπίστωσαν ότι η παραδεδομένη μόρφωση και παιδεία δεν ήταν αρκετή για τη εποχή τους».

|  |
| --- |
| 1. **ΜΕ ΑΝΑΛΟΓΙΑ:** |
| Η θεματική περίοδος είναι διατυπωμένη ως παρομοίωση ή μεταφορά. ***Σημάδια αναγνώρισης*** είναι οι λέξεις και οι φράσεις όπως ... έτσι, *τόσο* ...όσο, *ανά*λογος, *-η, -ο, αναλογία, αναλογικό, κατ' αναλογία, όμοια ή παρόμοια, σαν, μοιάζω,* παρ*ομοιάζω, παραλληλίζω, παραβάλλω, παραβολή.* |

**Παράδειγμα:** «Ο οργανισμός καταναλώνει ενέργεια όπως και μια μηχανή. Το αυτοκίνητο λ.χ. ή η θεριζοαλωνιστική μηχανή εξασφαλίζουν την αναγκαία για τη λειτουργία τους ενέργεια καίγοντας βενζίνη. Το ηλεκτρικό ψυγείο ή ο ηλεκτρονικός υπολογιστής, δυο άλλες μηχανές, χρησιμοποιούν ηλεκτρική ενέργεια, ηλεκτρικό ρεύμα. Κι ο οργανισμός βρίσκει την αναγκαία για τις λειτουργίες του ενέργεια με ανάλογο τρόπο, καίγοντας ή διασπώντας χημικές ενώσεις. Ο μηχανισμός αυτός της παραγωγής ενέργειας λέγεται καταβολισμός. Είναι φανερό πως ο καταβολισμός είναι φαινόμενο κοινό και για τους οργανισμούς και για ορισμένες μηχανές, αφού και στις δυο περιπτώσεις για τη λειτουργία τους καταναλώνεται ενέργεια που παράγεται από τη διάσπαση χημικών ενώσεων».

#### ΕΝΟΤΗΤΑ – ΑΛΛΗΛΟΥΧΙΑ - ΣΥΝΟΧΗ ΠΑΡΑΓΡΑΦΟΥ / ΚΕΙΜΕΝΟΥ

###### Α. ΕΝΟΤΗΤΑ

Μια παράγραφος έχει ενότητα, αν όλες οι προτάσεις-λεπτομέρειές της σχετίζονται με την κύρια ιδέα της. Αυτό σημαίνει ότι η προσοχή μας πρέπει να επικεντρώνεται στην επιτυχή σύνθεση της θεματικής περιόδου, η οποία εκφράζει την κύρια ιδέα και μας βοηθά να συγκεντρώνουμε την προσοχή μας σ’ αυτήν χωρίς παρεκκλίσεις.

Η θεματική περίοδος, όπως προηγουμένως είδαμε συνήθως μπαίνει στην αρχή της παραγράφου. Μπορεί όμως να τοποθετηθεί και στη μέση ή στο τέλος της.

Στην παρακάτω παράγραφο ο συγγραφέας παραθέτει πρώτα τις λεπτομέρειες που υποστηρίζουν την τελική πρόταση, στην οποία εκφράζεται η κύρια ιδέα του.

*Οι μάζες που εθίζονται να υπακούουν σε διαφημιστικά μηνύματα είναι ευκολότερο να υπακούσουν και σε μηνύματα πολιτικού η ιδεολογικού χαρακτήρα. Όσοι, λοιπόν, ελέγχουν τα μέσα μαζικής ενημέρωσης μπορούν να επιβάλλουν ιδεολογίες και ηγέτες∙ επομένως, η διαφήμιση συντελεί στη χειραγώγηση του λαού. Επιπλέον, αποδίδοντας σε διάφορα προϊόντα ιδιότητες ικανές να φέρουν ευτυχία στους ανθρώπους, οδηγεί τον πολίτη στην άπληστη κατανάλωση και με σκοπό το κέρδος του υποβάλλει μια σειρά από αντιλήψεις για τη ζωή και τις ανθρώπινες σχέσεις. Έτσι, προβάλλει πρότυπα κατανάλωσης και ζωής καθώς και αξίες που εύκολα μεταβάλλουν τον καταναλωτή σε θύμα****. Είναι, λοιπόν, φανερό ότι η διαφήμιση είναι επικίνδυνη και πρέπει να καταργηθεί****.*

*(φράσεις από το κείμενο του Θ. Λιανού, Η διαφήμιση και ο ρόλος της)*

Στην επόμενη παράγραφο η θεματική περίοδος τοποθετήθηκε στη μέση.

*Η ένταξη του θεάτρου σε θρησκευτικό πλαίσιο και η συνακόλουθη μοναδικότητα της θεατρικής παράστασης προϋποθέτουν –και ταυτόχρονα εξηγούν- τη μεγάλη λαϊκή συμμετοχή στις εκδηλώσεις αυτές∙ δεν πρέπει, λοιπόν, να μας εκπλήσσει το γεγονός ότι το αθηναϊκό θέατρο είχε τη δυνατότητα να φιλοξενήσει 17.000 θεατές, ένα σεβαστό δηλαδή ποσοστό του πληθυσμού της πόλης.* ***Αν τώρα συνδυάσουμε αυτή την αθρόα προσέλευση των θεατών με μια μαρτυρία του Αριστοφάνη από την τελευταία δεκαετία του 5ου αιώνα, θα καταλάβουμε γιατί το αρχαίο θέατρο είχε πολιτική σημασία****. Στους Βατράχους του ο μεγάλος κωμικός της αρχαιότητας υποστηρίζει ότι ο τραγικός ποιητής είναι δάσκαλος του λαού, και αυτό σημαίνει ότι διαμορφώνει το ήθος και οξύνει τη διανοητική και κριτική ικανότητα των πολιτών. Η λειτουργία του ποιητή συνίσταται, επομένως, στη διαπαιδαγώγηση και την ευαισθητοποίηση του κοινού σε προβλήματα της εποχής του με τη βοήθεια του μύθου.*

*(Δ. Ι. Ιακώβ, Η πολιτική διάσταση των «Ευμενίδων» του Αισχύλου, από περιοδικό)*

Πρέπει πάντως να τονιστεί ότι ο πιο ασφαλής τρόπος δημιουργίας παραγράφου για μας είναι με την **κλασική σειρά: θεματική περίοδος – λεπτομέρειες - κατακλείδα**.

Β. ΑΛΛΗΛΟΥΧΙΑ

Η **αλληλουχία** δίνει στις επαρκώς ανεπτυγμένες, και σχετικές με το θέμα, **ιδέες μια λογική και φυσική σειρά**, και δείχνει καθαρά τη σχέση που έχουν μεταξύ τους.

Η αλληλουχία πετυχαίνεται:

* με τη σαφή διάκριση των τμημάτων (πρόλογος, κύριο μέρος, επίλογος) και των υποτμημάτων (παράγραφος: θεματική περίοδος, λεπτομέρειες, κατακλείδα) του κύριου μέρους.
* με τη σωστή διάταξη∙ η χρονολογική π. χ. σειρά εξυπηρετεί συνδέσεις και συσχετίσεις σε αφηγηματικά κείμενα. Στα περιγραφικά η ύλη διευθετείται τοπικά. Στα διασαφητικά, επεξηγηματικά, αποδεικτικά κτλ. κείμενα ακολουθείται η λογική σειρά.

Η παρακάτω παράγραφος αποτελείται από προτάσεις που έχουν διευθετηθεί κατά χρονολογική σειρά.

*Για να σχηματιστεί ένα αίσθημα, πρέπει ορισμένο φυσικό γεγονός να ερεθίσει το αντίστοιχο αισθητήριο όργανο. Η διέγερση μεταβιβάζεται με τα νεύρα στον εγκέφαλο, προκαλεί αλλοιώσεις στην ουσία του και τότε ως αντίδραση παράγεται μέσα στη συνείδησή μας τούτο ή εκείνο το αίσθημα. Κατά την εκτέλεση μιας θεληματικής κίνησης έχουμε την αντίστροφη πορεία: αρχικά προκαλείται ορισμένη αλλοίωση της ουσίας του εγκεφάλου, έπειτα η διέγερση μεταβιβάζεται με τα νεύρα στο αντίστοιχο όργανο με τη μορφή εντολής, και τότε τούτο εκτελεί την κίνηση που επιθυμούμε.*

*(Ε. Π. Παπανούτσος, Ψυχολογία)*

Γ. ΣΥΝΟΧΗ ΚΑΙ ΣΥΝΕΚΤΙΚΟΤΗΤΑ

Μια σειρά από προτάσεις αποτελούν κείμενο, μόνο εφόσον υπάρχει **σύνδεση μέσα στις προτάσεις και ανάμεσα σ’ αυτές**, όταν δηλαδή η ερμηνεία / κατανόηση ενός στοιχείου της πρότασης εξαρτάται από την ερμηνεία κάποιου άλλου, στο οποίο αναγκαστικά καταφεύγει κανείς για μια αποτελεσματική ανάγνωση του κειμένου. Τη σύνδεση αυτή μπορούμε να την πετύχουμε:

α) με τη **χρήση συνδετικών ή διαρθρωτικών λέξεων και εκφράσεων που διασφαλίζουν τη συνοχή του κειμένου**.

* **αίτιο – αποτέλεσμα:** *επειδή, διότι, γιατί, έτσι, γι’ αυτό το λόγο,...*
* **αντίθεση – εναντίωση:** *αλλά, όμως, ωστόσο, από την άλλη πλευρά, αντίθετα, αν και, εντούτοις, άλλωστε, παρ’ όλα αυτά,...*
* **επεξήγηση:** *δηλαδή με άλλα λόγια, με όσα είπα προηγουμένως εννοούσα, θα σας το παρουσιάσω με άλλο τρόπο, για να γίνω σαφέστερος,...*
* **απαρίθμηση – πρόσθεση επιχειρημάτων:** *πρώτο...δεύτερο... τέλος, καταρχάς, εκτός απ’ αυτό, επιπλέον, παράλληλα, επιπρόσθετα, επίσης, ας σημειωθεί / προστεθεί ακόμη ότι – δεν πρέπει να λησμονούμε ακόμη ότι...*
* **έμφαση:** *είναι αξιοσημείωτο ότι, αξίζει να σημειωθεί ιδιαίτερα, πρέπει να τονιστεί ότι, θα ήθελα να επιστήσω την προσοχή σας, πράγματι, ειδικά, ξεχωριστά, πιο πέρα, περισσότερο,...*
* **συμπέρασμα, ανακεφαλαίωση:** *συγκεφαλαιώνοντας, επιλογικά, συμπερασματικά, επομένως, συνεπώς, λοιπόν,...*
* **παράδειγμα:** *π. χ., λ. χ., για παράδειγμα,...*
* **χρονική σχέση:** *ύστερα, έπειτα, προηγουμένως, εντωμεταξύ, αργότερα, πάντοτε, αμέσως, συγχρόνως,...*
* **διάρθρωση του κειμένου:** *το άρθρο / κείμενό μου χωρίζεται σε τρία μέρη: στο πρώτο...*

Στην παρακάτω παράγραφο η σύνδεση των περιόδων διασφαλίζεται κυρίως με διαρθρωτικές λέξεις:

*Συνήθως προϋποθέτουμε ότι ένας διανοούμενος πρέπει να είναι ένας άνθρωπος μορφωμένος.* ***Όμως*** *κάθε μορφωμένος δεν είναι και διανοούμενος. Από τον διανοούμενο δεν περιμένει κανείς απλώς να έχει πλούσιες γνώσεις, να είναι καλλιεργημένος ή να κατέχει μια ειδικότητα.* ***Γιατί*** *ο διανοούμενος είναι, όπως δηλώνει και η λέξη, ένας άνθρωπος, που διανοείται και αυτό σημαίνει, ότι είναι ένας άνθρωπος, που δε δέχεται τα πράγματα, όπως του προσφέρονται****, αλλά*** *τα περνά μέσ’ από τη δοκιμασία της δικής του διάνοιας – είναι* ***με άλλα λόγια*** *ένα πνεύμα κριτικό όχι μόνο σε ό,τι αφορά τους άλλους αλλά και σ’ ό,τι αφορά τον εαυτό του.*

*(Κώστα Μιχαηλίδη, Οικείωση και Αλλοτρίωση, Πανελλήνιες 2001 Γ΄ Λυκείου)*

β) με τη **συνεκτικότητα, δηλαδή τη νοηματική συνάφεια και συγγένεια που υπάρχει ανάμεσα στις προτάσεις και στις παραγράφους**.

* η επανάληψη μιας λέξης / φράσης
* η παράλειψη μιας λέξης / φράσης που ήδη αναφέρθηκε
* η αντικατάσταση μιας λέξης με αντωνυμία, με επίρρημα, με άλλη συνώνυμη λέξη.

Στο παρακάτω απόσπασμα παραγράφου η σύνδεση της πρώτης και δεύτερης περιόδου επιτυγχάνεται με την παράλειψη της λέξης «διανοούμενος» που ήδη αναφέρθηκε, ενώ της δεύτερης με την τρίτη με την επανάληψη της λέξης *«χαθεί».*

*Η θέση του διανοούμενου μοιάζει κατά πολύ μ’ εκείνη του Σωκράτη.* ***Ξεχωρίζοντας από τους πολλούς*** *δεν είναι ένας επαϊων, δεν είναι ο ειδικός μιας τέχνης, αλλά αυτός, που ανοίγεται προς το όλον κινδυνεύοντας όμως να χαθεί μέσα στην αοριστία.* ***Για να μη χαθεί*** *μέσα στην αοριστία – την ανεύθυνη θεωρητικολογία – ο διανοούμενος σήμερα χρειάζεται πάνω απ’ όλα μιαν υπεύθυνη περισυλλογή.*

*(Κώστα Μιχαηλίδη, Οικείωση και Αλλοτρίωση, Πανελλήνιες 2001 Γ΄ Λυκείου)*

**Με τους ίδιους τρόπους, δηλαδή συνοχή και συνεκτικότητα, συνδέονται μεταξύ τους και οι παράγραφοι.**

**Π. χ.**

*Σήμερα, όλο και περισσότερες γυναίκες έχουν τη δυνατότητα να εργαστούν εκτός του σπιτιού, όμως βρίσκονται επιφορτισμένες με αρκετές δουλειές μέσα στο σπίτι και έξω απ’ αυτό. Αυτό συμβαίνει, επειδή η νοοτροπία των ανδρών δεν αλλάζει τόσο γρήγορα όσο γρήγορα μεταβάλλονται οι οικονομικές και κοινωνικές συνθήκες. Οι άνδρες εξακολουθούν να θεωρούν τις οικιακές εργασίες αποκλειστικά γυναικείες, ακόμη κι αν οι γυναίκες τους εργάζονται τις ίδιες ώρες με αυτούς. Έτσι παρατηρείται αυτό το παράδοξο φαινόμενο οι σημερινές γυναίκες να είναι απελευθερωμένες και ταυτόχρονα θύματα εκμετάλλευσης.*

*Αυτός ο γυναικείος φόρτος εργασιών δεν οφείλεται μόνο στην ανδρική νοοτροπία αλλά και στην ίδια τη γυναικεία φύση, τη μητρότητα....*

**↓**

Η σύνδεση της πρώτης με την δεύτερη παράγραφο γίνεται με **συνεκτικότητα**, με νοηματική συγγένεια: μια έννοια – κλειδί της πρώτης παραγράφου (ανδρική νοοτροπία) **επαναλαμβάνεται** στην αρχή της δεύτερης. Επίσης, η φράση *«επιφορτισμένες με αρκετές δουλειές»* δηλώνεται **με συνώνυμο όρο** στην αρχή της δεύτερης παραγράφου: *«φόρτος εργασιών».*

Οι δυο παράγραφοι θα μπορούσαν να συνδεθούν και με τον εξής τρόπο: **η περίοδος – κατακλείδα της πρώτης παραγράφου να τοποθετηθεί στην αρχή της επόμενης** **(συνεκτικότητα)**.

**↓**

*Σήμερα, όλο και περισσότερες γυναίκες έχουν τη δυνατότητα να εργαστούν εκτός του σπιτιού, όμως βρίσκονται επιφορτισμένες με αρκετές δουλειές μέσα στο σπίτι και έξω απ’ αυτό. Αυτό συμβαίνει, επειδή η νοοτροπία των ανδρών δεν αλλάζει τόσο γρήγορα όσο γρήγορα μεταβάλλονται οι οικονομικές και κοινωνικές συνθήκες. Οι άνδρες εξακολουθούν να θεωρούν τις οικιακές εργασίες αποκλειστικά γυναικείες, ακόμη κι αν οι γυναίκες τους εργάζονται τις ίδιες ώρες με αυτούς. Έτσι παρατηρείται αυτό το παράδοξο φαινόμενο οι σημερινές γυναίκες να είναι απελευθερωμένες και ταυτόχρονα θύματα εκμετάλλευσης.*

*Αυτή είναι η νοοτροπία που χαρακτηρίζει σήμερα την πλειονότητα των ανδρών. Βέβαια, δεν ευθύνεται μόνο αυτή για το γυναικείο φόρτο εργασιών αλλά και η ίδια η γυναικεία φύση, η μητρότητα....*

Άλλος τρόπος σύνδεσης των δυο παραγράφων με **διαρθρωτική λέξη:**

**↓**

*Σήμερα, όλο και περισσότερες γυναίκες έχουν τη δυνατότητα να εργαστούν εκτός του σπιτιού, όμως βρίσκονται επιφορτισμένες με αρκετές δουλειές μέσα στο σπίτι και έξω απ’ αυτό. Αυτό συμβαίνει, επειδή η νοοτροπία των ανδρών δεν αλλάζει τόσο γρήγορα όσο γρήγορα μεταβάλλονται οι οικονομικές και κοινωνικές συνθήκες. Οι άνδρες εξακολουθούν να θεωρούν τις οικιακές εργασίες αποκλειστικά γυναικείες, ακόμη κι αν οι γυναίκες τους εργάζονται τις ίδιες ώρες με αυτούς. Έτσι παρατηρείται αυτό το παράδοξο φαινόμενο οι σημερινές γυναίκες να είναι απελευθερωμένες και ταυτόχρονα θύματα εκμετάλλευσης.*

Επιπλέον, στο γυναικείο φόρτο εργασιών συντελεί και η ίδια η γυναικεία φύση, η μητρότητα....

**ΕΠΙΧΕΙΡΗΜΑΤΟΛΟΓΙΑ - ΑΝΑΖΗΤΗΣΗ ΓΝΩΣΤΙΚΟΥ ΥΛΙΚΟΥ**

Για την ανάπτυξη ενός θέματος της σύγχρονης κοινωνικής, πολιτικής και οικονομικής ζωής, ο μαθητής αναζητά συνήθως:

* τα αίτια ή τους παράγοντες που συντελούν στη δημιουργία ενός φαινομένου ή προβλήματος
* τις συνέπειες / τα αποτελέσματα
* τις προτάσεις / τους τρόπους αντιμετώπισης ενός προβλήματος.
* τη σημασία / την αξία ή την αρνητική επενέργεια μιας έννοιας.

Η διερεύνηση των παραπάνω απαιτεί μια πλούσια επιχειρηματολογία που μπορεί να αναζητηθεί από τα παρακάτω γενικά πεδία:

* Ατομικό (πνευματικό – ηθικό - ψυχικό)
* Κοινωνικό (ανθρώπινες σχέσεις, κοινωνικοί θεσμοί, φορείς παιδείας και κοινωνικοποίησης, κοινωνική οργάνωση...)
* Πολιτικό (πολιτεία, κράτος, νόμοι, μέτρα, συμμετοχή στα κοινά...)
* Οικονομικό
* Τεχνολογικό
* Πολιτιστικό (επιστήμες, τέχνες, παιδεία, ...)
* Οικολογικό (σχέση ανθρώπου και φυσικού περιβάλλοντος...)

## ΣΧΕΔΙΑΓΡΑΜΜΑ ΓΕΝΙΚΗΣ ΕΦΑΡΜΟΓΗΣ

|  |
| --- |
| **Α. ΠΡΟΣΩΠΙΚΟΤΗΤΑ** |

|  |  |
| --- | --- |
| **Σώμα:** υλική υπόσταση  **Πνεύμα:** νους, σκέψη, λογική, κρίση, αντίληψη, μνήμη, φαντασία...  **Ψυχή:** συναίσθημα, ένστικτο... | α. Έμφυτες τάσεις:  αυτοσυντήρηση, αναπαραγωγή, διαιώνιση, δημιουργία, ελευθερία, κοινωνικότητα...  β. Ηθικές αξίες και αρχές (κώδικας που ρυθμίζει τη συμπεριφορά του ατόμου τόσο προς τον εαυτό του όσο και στους άλλους):  αυτογνωσία, αξιοπρέπεια, αυτοπειθαρχία, αυτοσεβασμός, σεβασμός, ελευθερία, δικαιοσύνη, αγάπη, εντιμότητα,.... |

|  |
| --- |
| **Β. ΠΕΡΙΒΑΛΛΟΝ** |

**1. Κοινωνικό**

* οικογένεια, σχολείο (άμεσοι φορείς παιδείας και κοινωνικοποίησης)
* επαγγελματικός χώρος, εργασία
* Μ.Μ.Ε.
* διαπροσωπικές σχέσεις (φιλία, αλληλεγγύη / αποξένωση, ιδιοτέλεια, φαινόμενα κοινωνικής παθογένειας...)

**2. Πολιτικό**

* πολιτική, συμμετοχή στα κοινά, πολιτικοποίηση, κομματικοποίηση...
* πολιτεία, κράτος, νόμοι, μέτρα...

**3. Πολιτισμικό:** ανάπτυξη των υλικών και πνευματικών συνθηκών της κοινωνικής ζωής, υλικά και πνευματικά επιτεύγματα.

**↓**

|  |  |
| --- | --- |
| **Τεχνικός, υλικός τομέας:**   * Τεχνολογία * Οικονομία, αγαθά | **Πνευματικός τομέας:**   * παιδεία * επιστήμες * φιλοσοφία * τέχνες * θρησκεία * έθιμα, παραδόσεις, ιστορία, εθνική συνείδηση... |

**4. Φυσικό:** σχέση ανθρώπινης ζωής και φυσικού χώρου, σχέση υλικών και πνευματικών αναγκών με περιβαλλοντικές και φυσικές συνθήκες.

**Παράδειγμα:**

ΑΝΑΖΗΤΗΣΗ ΑΙΤΙΩΝ ΤΗΣ ΒΙΑΣ – ΕΓΚΛΗΜΑΤΙΚΟΤΗΤΑΣ

Ατομικά: ατομικισμός, ηθική αναλγησία, κυριαρχία αδυναμιών και παθών όπως μίσος, φθόνος...

Κοινωνικά: ανταγωνιστικές σχέσεις, μαζοποίηση και αποξένωση στις μεγαλουπόλεις, Μ. Μ. Ε.,....

Πολιτικά: παραβίαση της ισονομίας, απολυταρχισμός, αυταρχισμός εξουσίας, βίαιη αντιμετώπιση μειονοτήτων...

Οικονομικά: ανεργία, φτώχεια, ανισότητες, απληστία...

Πνευματικά: φανατισμός, υλιστικό πνεύμα...

ΑΝΑΖΗΤΗΣΗ ΣΥΝΕΠΕΙΩΝ ΤΗΣ ΒΙΑΣ – ΕΓΚΛΗΜΑΤΙΚΟΤΗΤΑΣ

Ατομικές: άγχος, ανασφάλεια, αγωνία, καχυποψία, αντικοινωνικότητα...

Κοινωνικές: συγκρούσεις, φαινόμενα παθογένειας, κρίση ανθρωπίνων σχέσεων...

Πολιτικές: άκρατη αστυνόμευση, επίδειξη κρατικού αυταρχισμού................κλπ.